李东阳
王世赏席上题林良鹰熊图
坡陁连延出林麓，孤鹰盘拏熊蹜伏。
金眸耀日开苍烟，健尾捎风起平陆。
由来异物乃同性，意气飞扬两撑矗。
山跑野掠纷路歧，何事相逢辄相肉。
侧睨翻疑批亢来，迅步直欲空壁逐。
乾坤苍茫色惨淡，落木萧飕满空谷。
群豺敛迹百鸟停，万里长空齐注目。
是谁画者诚崛奇，笔势似与渠争速。
坐间宾客皆起避，阶下儿童骇将蹴。
当筵看画催索诗，卷帙不待高阁束。
平生搏击非我才，欲赋真愁成刻鹄。
微酣对此发双竖，酒令诗筹复相督。
顿令拙劣成粗豪，一饮步兵三百斛。